Hy het ’n roomys vir die vloermoer-kinders gekoop, maar nie net dit nie. Hy het in werklikheid die Eskombase wat hy aangestel het en wat ons moet vertrou, in die openbaar gekastreer. G’n wonder die onderhandelinge was sedertdien eintlik afpersing en kuikenmoord nie.
Eskomwerkers mag kragtens wet nie staak nie omdat hulle ’n noodsaaklike diens verrig. Boonop het Eskom ’n hofinterdik in die hand gehad om met werkers af te reken.
Suid-Afrika se grootste pluimveeprodusent Astral oorweeg nou sy opsies nadat aandeelhouers geweier het om vergoeding van ’n raps meer as R1,1 miljoen vir die voorsitter van sy direksie goed te keur.
“Astral bevind hom nou in die posisie waar hy ’n voorsitter het wat nie vergoed kan word nie,” het Astral verlede week in ’n verklaring op die JSE se nuusdiens, Sens, gesê.
Die maatskappy se aandeelhouers het nie enige rede om te frons oor sy syfers nie. Astral het onlangs aangedui dat sy tussentydse resultate tot einde Maart baie stewig lyk. Die maatskappy verwag ’n verhoging van 410% in sy wesensverdienste.
Die maatskappy het in 2017 reeds ’n groot verbetering in sy wins getoon en sy aandeelhouers het in November ’n finale dividend van 875c per aandeel gekry, ’n styging van 775% op ’n jaargrondslag.
Eloff word volgens die ontleder Anthony Clark as ’n bekwame en ingeligte direkteur beskou wat groot waarde tot die maatskappy toevoeg.
Dié aandeelhouers word volgens Clark deur ’n konsultante groep ISS bygestaan. Min is oor dié firma bekend, maar Clark sê hy is bekend daarvoor dat hy altyd teen die voorgestelde direkteursvergoeding stem.